Tám yén ! Ma tə́le wa ámōs dí á māān mə́ zēn mə́bɛ̄: zěn enyiŋ ai zěn m̀bəŋ, zěn awú ai zěn abé. 16Ngə́ ō bɔ̄ mə̄mvéndé mə́ Ńtondôbə Zambá woe məwóg, émá yā mābénde wa ámōs dí, ngə́ wadiŋ Ǹtondôbə Zambá woe, o wulugu á məzěn móé, o nyiege məmvéndé móé ai mətum móé, wayi nyiŋ, ńdɔ̄ fə mvɔŋ dzóe yayi buluban, Ǹtondôbə Zambá woe a yi wa mâ á ńnǎm yā wazu nyiŋ aná vī, á wázu wóge ai wa. 17Vədá, ngə́ ńnə̄m wóe wáyāla m̀fág ḿfə́, ó ńtɔ̄á təge wóg, o dúgán kə́ walugu ai ásyē bəzambá bə̄fə́, 18makad mínā ámōs dī; myǎyi mǎn dzáŋ təge səlan, ńdɔ̄ fə myǎyǐ kig nyiŋ kɔ́m á é sí myāzu kə́ tɔbɔ á Yórdan á yād nyī. 19Malóe yób ai sí ámōs dī nâ bə́ bɔ̄ɔ̄lɔ̄ mínā, enyiŋ ai awú ḿbyā matə́lé mínā ósū, ǹtótōmaamaa ai biyɔg. Tɔ́bɔ́ hḿ ényiŋ ḿból yə̄ nâ wa ai mvɔŋ bod dzóe ésə mǐ nyiŋ. 20Mǐ diŋi Ǹtondôbə Zambá wāān, mǐ vógolo kíŋ dzīē, mǐ kádān nyé á nyɔ́l, amú éyə enyiŋ dzóe é nə́ étē, ai ayǎb məlú dóē yā é sí Ńtondôbə a ngákag běsōá Ábrahám, Ízag ai Yákɔb nâ a yi bɔ dzɔ́ və́.